ไทยเครดิตเลิกปล่อยกู้บัญชีดำ เน้นเฟ้นลูกหนี้
แบงก์ไทยเครดิตสางเอ็นพีแอลเก่า เลิกปล่อยกู้ลูกค้าติดเครดิตบูโร เฟ้นลูกค้ามากขึ้น
21 ม.ค. 2556

แบงก์ไทยเครดิตสางเอ็นพีแอลเก่า เลิกปล่อยกู้ลูกค้าติดเครดิตบูโร เฟ้นลูกค้ามากขึ้น
น.ส.สนันนาถ กุลไพศาลธรรม รองกรรมการผู้จัดการ ธนาคารไทยเครดิตเพื่อรายย่อย เปิดเผยว่า ธนาคารได้แก้ไขปัญหาหนี้ที่ไม่ก่อให้เกิดรายได้ (เอ็นพีแอล) ของปีก่อนที่เพิ่มขึ้นจากลูกค้ารายย่อยหลังเหตุการณ์น้ำท่วม และส่วนหนึ่งเกิดจากนโยบายเก่าที่ให้สินเชื่อกับลูกค้าที่ติดเครดิตบูโร ด้วยการเข้าเจรจากับลูกหนี้ และขายให้กับบริษัท บริหารสินทรัพย์ กรุงเทพพาณิชย์ ทำให้ปีนี้ธนาคารพร้อมดำเนินธุรกิจเต็มที่
น.ส.สนันนาถ เปิดเผยว่า เมื่อแก้ไขเอ็นพีแอลได้ก็ทำให้ไม่ต้องนำเงินไปกันสำรองมาก สามารถนำเงินมาปล่อยสินเชื่อ โดยจากนี้นโยบายการปล่อยสินเชื่อของธนาคารจะเปลี่ยน ไม่มีการให้สินเชื่อกับลูกค้าที่ติดเครดิตบูโร ซึ่งเป็นนโยบายเก่า ที่เป็นสาเหตุหนึ่งของเอ็นพีแอล แต่ยังคงเน้นสินเชื่อรายย่อยเหมือนเดิม
“นโยบายเก่าใครที่เป็นเอ็นพีแอล กู้เงินไม่ผ่านมาที่นี่จะได้เงิน ตอนนี้จะไม่มีแล้ว เพราะคนที่ติดเครดิตบูโรคือคนที่ขาดวินัยจากการใช้จ่าย ธนาคารสนับสนุนคนทำมาค้าขาย แต่ต้องไม่ติดเครดิตบูโร ต้องเลือกลูกค้ามากขึ้น” น.ส.สนันนาถ กล่าว
ทั้งนี้ เอ็นพีแอลของธนาคารในเดือน พ.ย. 2555 อยู่ที่ 4.35% คิดเป็นมูลหนี้ 858 ล้านบาท
ขณะเดียวกันธนาคารได้ออกบัญชีเงินฝากปลอดภาษี 24 เดือน โดยลูกค้าต้องฝากเงินต่อเนื่องกันทุกเดือน จ่ายดอกเบี้ย 4% รับฝากขั้นต่ำ 1,000 บาท และสูงสุดไม่เกิน 2.5 หมื่นบาท จนถึงวันที่ 28 ก.พ.นี้ น.ส.สนันนาถ เปิดเผยว่า หลังจากเปลี่ยนผู้บริหารชุดใหม่ ผู้ถือหุ้นในกลุ่มไชยวรรณ และธนาคารแห่งประเทศไทย(ธปท.) ได้เข้ามาช่วยกันแก้ปัญหาเก่าทำให้ขณะนี้สถานการณ์ทุกอย่างดีขึ้นกลับสู่ภาวะปกติ และมีทุนที่แข็งแกร่งเพียงพอ
สำหรับด้านเงินฝากนั้น ธนาคารยังเน้นให้ดอกเบี้ยเงินฝากสูง เนื่องจากเป็นธนาคารขนาดเล็ก จึงต้องมีการแข่งขัน แต่หากธนาคารสามารถนำเงินไปปล่อยกู้ให้กับลูกค้ากลุ่มเดียวกับธนาคารพาณิชย์ทั่วไปได้ก็จะรักษาต้นทุนการเงินไว้ได้
น.ส.สนันนาถ เปิดเผยว่า ธนาคารได้ออกบัญชีเงินฝากปลอดภาษี 24 เดือน ดอกเบี้ย 4% รับฝากขั้นต่ำ 1,000 บาท และสูงสุดไม่เกิน 2.5 หมื่นบาท จนถึงวันที่ 28 ก.พ.นี้ โดยลูกค้าต้องฝากเงินต่อเนื่องกันทุกเดือน ถือเป็นอัตราดอกเบี้ยที่ให้สูงสุดสำหรับเงินฝากปลอดภาษีในขณะนี้ ทั้งนี้ลูกค้าเงินฝากของธนาคารสามารถฝากเงินได้ที่ไปรษณีย์ทุกแห่งทั่วประเทศ
สำหรับเงินกองทุนของธนาคารตั้งแต่เดือนส.ค. 2555 มีการปรับตัวเพิ่มขึ้นต่อเนื่อง โดยเดือนส.ค. อยู่ที่ 12.59% ก่อนขยับเป็น 12.95% ในเดือนก.ย. จากนั้นเพิ่มมาที่ 13.07% ในเดือนต.ค. และ 16.68% ในเดือนพ.ย.